**DĖL ROKIŠKIO RAJONO SAVIVALDYBĖS TARYBOS 2016 M. BALANDŽIO 29 D. SPRENDIMO NR. TS-108 „DĖL ROKIŠKIO RAJONO SAVIVALDYBĖS BENDROJO UGDYMO MOKYKLŲ TINKLO PERTVARKOS 2016-2020 METŲ BENDROJO PLANO PATVIRTINIMO“ DALINIO PAKEITIMO**

2018 m. kovo 23 d. Nr. TS -

Rokiškis

Vadovaudamasi Lietuvos Respublikos vietos savivaldos įstatymo 16 straipsnio 2 dalies 21 punktu, 18 straipsnio 1 dalimi, Lietuvos Respublikos švietimo įstatymo 58 straipsnio 1 dalies 3 punktu ir Mokyklų, vykdančių formaliojo švietimo programas, tinklo kūrimo taisyklėmis, patvirtintomis Lietuvos Respublikos Vyriausybės 2011 m. birželio 29 d. nutarimu Nr. 768 ir Rokiškio r. tarybos 2016-04-29 sprendimo Nr. TS-108 „Dėl Rokiškio rajono savivaldybės bendrojo ugdymo mokyklų tinklo pertvarkos 2016–2020 metų bendrojo plano patvirtinimo“ VI skyriumi,Rokiškio rajono savivaldybės taryba n u s p r e n d ž i a:

Iš dalies pakeisti Rokiškio rajono savivaldybės bendrojo ugdymo mokyklų tinklo pertvarkos 2016–2020 metų bendrojo plano, patvirtinto Rokiškio rajono savivaldybės tarybos 2016 m. balandžio 29 d. sprendimu Nr. TS-108 ,,Dėl Rokiškio rajono savivaldybės bendrojo ugdymo mokyklų tinklo pertvarkos 2016–2020 metų bendrojo plano patvirtinimo“, 1, 3 priedus ir juos išdėstyti nauja redakcija (pridedama).

Šis sprendimas per vieną mėnesį gali būti skundžiamas Regionų apygardos administraciniam teismui, skundą (prašymą) paduodant bet kuriuose šio teismo rūmuose, Lietuvos Respublikos administracinių bylų teisenos įstatymo nustatyta tvarka

Savivaldybės meras Antanas Vagonis

Rita Gagiškienė

Rokiškio rajono savivaldybės tarybai

**TEIKIAMO SPRENDIMO PROJEKTO „DĖL ROKIŠKIO RAJONO SAVIVALDYBĖS TARYBOS 2016 M. BALANDŽIO 29 D. SPRENDIMO NR. TS-108 „DĖL ROKIŠKIO RAJONO SAVIVALDYBĖS BENDROJO UGDYMO MOKYKLŲ TINKLO PERTVARKOS 2016-2020 METŲ BENDROJO PLANO PATVIRTINIMO“ DALINIO PAKEITIMO“**

**AIŠKINAMASIS RAŠTAS**

**Parengto sprendimo projekto tikslai ir uždaviniai.**

Sprendimo projekto tikslas ir uždaviniai – Švietimo skyrius, atsižvelgdamas į besikeičiančią situaciją, Lietuvos Respublikos Vyriausybės dokumentus bei į mokyklų bendruomenių pageidavimus ir pasiūlymus, teikia sprendimo projektą dėl 2016-04-29 Rokiškio rajono tarybos sprendimu Nr. TS-108 patvirtinto Rokiškio rajono savivaldybės bendrojo ugdymo mokyklų tinklo pertvarkos 2016–2020 metų bendrojo plano priedų Nr. 1, 3 dalinio pakeitimo.

**Šiuo metu esantis teisinis reglamentavimas.**

Lietuvos Respublikos vietos savivaldos įstatymas, Lietuvos Respublikos švietimo įstatymas, Mokyklų, vykdančių formaliojo švietimo programas, tinklo kūrimo taisyklės, patvirtintos Lietuvos Respublikos Vyriausybės 2011 m. birželio 29 d. nutarimu Nr. 768, Rokiškio rajono savivaldybės bendrojo ugdymo mokyklų tinklo pertvarkos 2016–2020 metų bendrasis planas, patvirtintas Rokiškio rajono savivaldybės tarybos 2016 m. balandžio 29 d. sprendimu Nr. TS-108 (toliau – Planas).

**Sprendimo projekto esmė.**

Plano 1 priede buvo numatyta iki 2018-08-31 reorganizuoti Rokiškio r. Kriaunų pagrindinę mokyklą prijungiant ją prie Jūžintų Juozo Otto Širvydo pagrindinės mokyklos ir įsteigiant Kriaunų pradinio ir priešmokyklinio ugdymo skyrių (plano 9, 13 punktai). Ši nuostata keičiama, nes įvykus mokyklos reorganizavimo aptarimui su Kriaunų mokyklos bendruomene, buvo gauti mokinių ir jų tėvų prašymai, kad 5–8 kl. mokiniai po Kriaunų mokyklos reorganizavimo tęstų mokymąsi Rokiškio Senamiesčio progimnazijoje, o pagrindinio ugdymo programą baigusieji – Rokiškio Juozo Tumo-Vaižganto gimnazijoje. Atsižvelgiant į šias aplinkybes atliekamos Plano 1 priedo 3, 9 ir 13 punktų korekcijos.

Plane buvo numatyta, kad 2018 m. reorganizavus Panemunėlio universalų daugiafunkcį centrą prijungiant jį prie Panemunėlio pagrindinės mokyklos, Panemunėlio mokykloje-daugiafunkciame centre bus vykdomos: ikimokyklinio, priešmokyklinio, pradinio ir pagrindinio ugdymo programos (Plano 17, 18 punktai). Tačiau pagrindinio ugdymo antrosios (9–10 kl.) dalies ugdymo vykdyti nebėra galimybių dėl ženkliai sumažėjusio mokinių skaičiaus Panemunėlio pagrindinėje mokykloje. Atsižvelgiant į tai bei į Panemunėlio bendruomenes pageidavimą, kad seniūnijoje išliktų ir pagrindinis ugdymas nors iki 8 klasės, atliekamos Plano priedo 17, 18 punktų korekcijos.

Plano 3 priede buvo numatyta, kad, reorganizavus Rokiškio r. Kriaunų pagrindinę mokyklą, nuo 2018-09-01 pagrindinio ugdymo programos mokiniams bus organizuojamas pavėžėjimas į Jūžintų J.Otto Širvydo pagrindinę mokyklą. Ši nuostata keičiama atsižvelgiant į Kriaunų mokyklos bendruomenės pageidavimą – nuo 2018-09-01 dabartiniai Kriaunų pagrindinės mokyklos 5–8 kl. mokiniai tęs mokymąsi Rokiškio Senamiesčio progimnazijoje, o pagrindinio ugdymo programą baigusieji – Rokiškio Juozo Tumo-Vaižganto gimnazijoje. Į šias mokyklas ir bus organizuojamas mokinių pavėžėjimas. Atsižvelgiant į šias aplinkybes atliekama Plano 3 priedo 3, 4 punkto korekcija.

**Galimos pasekmės, priėmus siūlomą tarybos sprendimo projektą:**

**teigiamos** – Rokiškio rajono savivaldybės bendrojo ugdymo mokyklų tinklo pertvarkos 2016–2020 metų bendrojo plano, patvirtinto Rokiškio rajono savivaldybės tarybos 2016 m. balandžio 29 d. sprendimu Nr. TS-108, įgyvendinimas atitiks bendruomenės lūkesčius.

**neigiamos** – nenumatyta.

**Kokia sprendimo nauda Rokiškio rajono gyventojams.**

Vadovaujantis galiojančiais teisės aktais tinkamai tvarkomas Rokiškio rajono mokyklų tinklas, atsižvelgiant į besikeičiančią situaciją ir mokyklų bendruomenių nuomonę bei siūlymus, siekiant užtikrinti racionalų mokyklų valdymą, ugdymo kokybę bei efektyvesnį išteklių naudojimą.

**Finansavimo šaltiniai ir lėšų poreikis**.

Sprendimui įgyvendinti papildomų savivaldybės lėšų nereikės.

**Suderinamumas su Lietuvos Respublikos galiojančiais teisės norminiais aktais.**

Projektas neprieštarauja galiojantiems teisės aktams.

**Antikorupcinis vertinimas**.

Teisės akte nenumatoma reguliuoti visuomeninių santykių, susijusių su LR korupcijos prevencijos įstatymo 8 straipsnio 1 dalyje numatytais veiksniais, todėl teisės aktas nevertintinas antikorupciniu požiūriu.

Švietimo skyriaus vyriausioji specialistė Rita Gagiškienė